《河间府瀛海驿写竹遂成长句》
明代·金湜

我本东南瀛海客，乘兴来登瀛海堂。堂中开帘分广席，四壁拂拭如秋霜。

老夫见此发长啸，便觉清风满穹昊。呼童捉笔破水墨，胸中恍惚窥天造。

何须巧作铁钩锁，何须苦效金错刀。大竿小挺恣挥洒，千枝万叶分秋毫。

何须坐对湘江雨，何须去踏淇园春。清泉白石漱寒玉，琅玕翡翠排青云。

云气淋漓墨犹湿，隔窗似听湘娥泣。兔翻鹘落魉魅愁，一夜轰雷破春蛰。

蛰龙振起风怒号，苍烟翠雾翻波涛。鲸鲵带雨走平陆，鼋鼍跋浪声嗷嗷。

从来造化不可测，呼吸阴阳在顷刻。筼当谷口冥烟开，白日龙来作人立。

黄堂太守人中英，慇勤置酒当前庭。大觥小觥迭相举，宾僚进退如诸生。

我亦平生好奇绝，为作长歌歌一阕。楼头羌管落天风，笔底惊蛇走冰雪。

歌罢出门呼驿吏，叮咛窗户须常闭。只恐天工有使来，一朝捲入空中去。

作者简介：明浙江鄞县人，字本清，号太瘦生，又号朽木居士。正统中举人。以善书授中书舍人，升太仆寺丞，风节甚著。成化间使朝鲜，还朝致仕，屡征不起。善画竹石，篆隶行草，皆有晋人风度，亦善摹印篆。